DA Den Europæiske Unions Tidende C 127/6

Høringskonsulentens endelige rapport i sag COMP/39.165 — Planglas

(udarbejdet i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 127/09)

Beslutningsudkastet giver anledning til følgende bemærkninger:

INDLEDNING

Den 22. og 23. februar og den 15. marts 2005 foretog Kommissionen uanmeldte kontrolundersøgelser hos en række producenter af planglas, der tilhører koncernerne Pilkington, Asahi/Glaverbel, Saint-Gobain og Guardian. Den 2. marts 2005 fremsatte Asahi/Glaverbel-koncernen en anmodning om bødefritagelse, eller alternativ bødenedsættelse, i henhold til samarbejdsaftalen fra 2002 (1). På grundlag af de oplysninger, der blev indsamlet under undersøgelsen, konkluderede Kommissionen indledningsvis, at ovennævnte virksomheder deltog i en sammenhængende og vedvarende overtrædelse af EF-traktatens artikel 81 og EØS-aftalens artikel 53. Overtrædelsen, der mindst dækkede EØS-området, indebar, at ovennævnte virksomheder fastsatte prisforhøjelser, mindstepriser og andre handelsvilkår for fire typer planglas, dvs. float glas, lav-e-glas, lamineret glas og uforarbejdede spejle i perioden mellem 9. januar 2004 og 22. februar 2005, og endvidere udvekslede fortrolige kommercielle oplysninger.

SKRIFTLIG PROCEDURE

Klagepunktsmeddelelse og svar

Den 12. marts 2007 fremsendte Kommissionen en klagepunktsmeddelelse til følgende parter: Asahi Glass Company Limited (»Asahi«), Glaverbel SA/NV (»Glaverbel«, som ændrede navn til »AGC Flat Glass Europe SA« den 1. september 2007), Guardian Europe S.à.r.l. og dets moderselskab Guardian Industries Corporation (herefter under ét benævnt »Guardian«), Pilkington Deutschland AG, Pilkington Group Limited, Pilkington Holding GmbH (herefter under ét benævnt »Pilkington«), Compagnie de Saint-Gobain SA og Saint-Gobain Glass France SA (herefter under ét benævnt »Saint-Gobain«).

Adressaterne modtog klagepunktsmeddelelsen mellem den 13. og 15. marts 2007, og svarfristen var fastsat til den 7. maj 2007. Alle parter anmodede om forlængelse af denne frist. På basis af parternes motiverede anmodninger indrømmede jeg forlængelse af fristen til Saint-Gobain indtil 11. maj 2007, til Asahi and Glaverbel indtil 14. maj 2007 og til Pilkington indtil 21. maj 2007. Alle parter svarede rettidigt.

Aktindsigt

Parterne fik indsigt i Kommissionens akter i form af dvd'er, som de fik tilsendt sammen med klagepunktsmeddelelsen. Der var i Kommissionen adgang til virksomhedserklæringer og dokumenter, der var tilsendt til denne som led i samarbejdsmeddelelsen.

MUNDTLIG PROCEDURE

Mundtlig høring

Der blev afholdt en mundtlig høring den 7. juni 2007, hvor Asahi, Glaverbel og Guardian var repræsenteret og fremlagde deres synspunkter. Asahis indlæg var fokuseret omkring spørgsmålet om moderselskabets ansvar, medens Glaverbel understregede værdien af samarbejdet med Kommissionen og Guardian hovedsagelig redegjorde for sin særlige selskabsstruktur.

BESLUTNINGSUDKAST

Det er min opfattelse, at det beslutningsudkast, der forelægges Kommissionen, kun omfatter de klagepunkter, som sagens parter har haft lejlighed til at kommentere.

Jeg konkluderer, at alle parters ret til at blive hørt skriftligt og mundtligt er overholdt i denne sag.

Bruxelles, den 21. november 2007. Serge DURANDE

(1) EFT C 45 af 19.2.2002, s. 3.